Валери Видас
И тъй като от влак до влака има разлика…

chitanka.info

И тъй като от влак до влака има разлика,

казват: „За всеки влак си има пътници.“

Но и че „всяко правило си има изключение“ се знае.

Със мен например никой не пътува.

И не защото бавен съм или пък неуютен,

а затова, че от себеподобен съм бил „газен“.

Сега — все още в релсите, обозначен във разписания —

напред-назад без пътници се лашкам

и чакам някой аварирал автомат

стрелката в глухата посока да обърне,

та оня, който преди време ме прегази,

да си отдъхне, ако нещо го е мъчило.

Макар да знам, че тъкмо в нещото е разликата,

която преди малко споменах.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.